**Nagovor predsednika Državnega sveta Mitje Bervarja na posvetu s Hans-Josefom Fellom na temo OBNOVLJIVA ENERGIJA ZA ENERGETSKO VARNOST IN STABILNOST GOSPODARSTVA**

(Državni svet, 11. september 2014)

Spoštovana gospa mag. Martina Šumenjak Sabol, spoštovani gost Hans-Josef Fell, predsednik Energy Watch Group iz Berlina in bivši poslanec Zelenih, spoštovani strokovnjaki s področja energetike in gospodarstva, gospe in gospodje,

dovolite mi, da vas pozdravim na današnjem posvetu v dvorani Državnega sveta.

Minili sta že dve leti od zadnjega obiska cenjenega gospoda Fella v Državnem svetu. Takrat nam je predaval v luči priprave nacionalnega energetskega programa, ki pa ga Slovenija še do danes ni sprejela.

Gospod Fell nas je opozoril na ogromno moč energetskih elit, ki krojijo usodo nacionalnih gospodarstev.

Spregovoril je tudi o enem možnih izhodov iz družbene in gospodarske krize v povezavi z okoljem. Če bi se Slovenija npr. zgledovala po Nemčiji, bi lahko varstvo okolja postalo eno pomembnih vzvodov gospodarskega razvoja in pridobivanja novih delovnih mest.

Obnovljivi viri so zagotovo viri prihodnosti in prej kot se bomo temu izzivu prilagodili, prej bomo stopili na pot trajnostne gospodarske rasti. Politika, ki temelji na podpori obnovljivih virov, ustvarja nove vire energij, nova delovna mesta in ne ustvarja javnega dolga.

Obstoječa tehnologija omogoča razvojne rešitve v prid obnovljivim virom. Pred nekaj leti so bili obnovljivi viri izrabe energije res bistveno dražji, vendar tehnološki in ekonomski razvoj nezadržno vodita k temu, da postaja proizvodnja električne energije z novimi vetrnimi turbinami, novimi fotovoltaičnimi sistemi ali novimi hidroelektrarnami vse cenejša.

Pametna, dolgoročna politika zato raziskave, razvoj in investicije na področju energetike preusmerja v obnovljivo energijo. V Sloveniji je v zadnjem obdobju zelo aktualno vprašanje izgradnje termoelektrarne TEŠ 6, ki je v sklepni fazi.

Mnenja so zelo različna, od opozoril glede upravičenosti, glede zavez na področju zmanjševanja izpustov CO2, do zagotovil o novih delovnih mestih na ta račun. Kakšna je bila ta odločitev, ki je bila sprejeta pred leti, bo brez dvoma pokazala prihodnost.

Poleg tega pa ima Slovenija v tem trenutku zaradi gospodarskih razmer manj možnosti za bolj smelo vlaganje na področju obnovljivih virov energije. Kljub temu pa sem prepričan, da druge poti v prihodnost kot je pot trajnostnega razvoja, ni.

V Državnem svetu se tega zelo zavedamo, zato odločno podpiramo vse vidike trajnostnega razvoja v Sloveniji.

Spoštovani,

današnji posvet smo v Državnem svetu pripravili tudi v luči političnih sprememb, ki obetajo nov pogled na energetsko usmeritev Slovenije. Zaradi obstoječih razmer na področju naše energetike in oblikovanja energetske razvojne strategije nastajajoče nove Vlade Republike Slovenije, bo vaše sodelovanje v razpravi zagotovo velikega pomena.

Želeli smo omogočiti, da bi bil ta razmislek slišan v Državnem zboru, ki sprejema ključne zakonodajne usmeritve. Želimo si najboljših rešitev.

Zahvaljujem se gospodu Fellu za obisk in dragocene sugestije, ki nam jih bo podal v svojem predavanju.

Zahvaljujem se vam za pozornost in vam želim prijetno strokovno druženje.